MRK vra inligting oor skole wat nie gereed is | Netwerk24
Deur Eugenie Gregan 04 Junie 2020 16:37
Die Menseregtekommissie (MRK) het provinsiale LUR'e vir onderwys tot Vrydag gegee om vrae te beantwoord oor die skole in hul onderskeie provinsies se gereedheid om te heropen.
Die MRK het die LUR'e versoek om dringend duidelikheid te gee oor al die skole in hul provinsie se status. Waar skole nog nie gereed is om te heropen nie en ook nie volgende week gereed gaan wees nie, vra die MRK vir besonderhede oor die regulasies en maatreëls waaraan die skole nog nie voldoen nie. Die MRK wil ook 'n gedetailleerde plan en 'n aanduiding hê van wanneer die skole wel gereed sal wees.
Skole sou aanvanklik die afgelope Maandag vir gr. 12- en gr. 7-leerlinge heropen, maar die departement van basiese onderwys het Sondagaand aangekondig dat skole nou eers op 8 Junie sal heropen. Dié aankondiging is egter nie Maandag in die gewysigde regulasies in die Staatskoerant vervat nie en die datum vir die heropening van skole vir gr. 12- en gr. 7-leerlinge is onveranderd op 1 Junie gelaat.
Dit beteken skole kan afwyk van die voorgeskrewe datums, mits die skool voldoen aan die Covid-19-regulasies en 'n aansoek om te heropen deur die hoof van die provinsiale onderwysdepartement goedgekeur is.
Tot 'n groot mate kan die wysiging, indien afgedwing, die hele kwessie oplos.
Die wysiging aan die regulasies lui ook dat die provinsiale onderwysdepartement reëlings moet tref met skole wat nie gereed is om te heropen nie om te verseker dat onderrig voortgaan sodat die leerlinge nie benadeel word nie.
Die MRK reken dié wysiging is voldoende omdat dit die verantwoordelikheid op die provinsiale onderwysdepartemente plaas om seker te maak leerlinge kan voortgaan met skool.
"Tot 'n groot mate kan die wysiging, indien afgedwing, die hele kwessie oplos. Dit sou beteken as daar 'n skool is wat nie watertenks en sanitasie ontvang het nie, sal die departement eenvoudig 'n ander perseel moet kry," het adv. André Gaum, kommissaris van die MRK, vroeër aan Netwerk24 gesê.
Die MRK het daarom ook versoek dat die LUR'e inligting verskaf oor die alternatiewe maatreëls wat ingestel word vir onderrig om voort te gaan by skole wat nie gereed is nie.
Die LUR'e is ook gevra om besonderhede te gee oor wat hul departemente gaan doen om die "digitale gaping" te oorkom, omdat alle leerlinge nie noodwendig die hulpbronne het om met afstandsonderrig voort te gaan totdat hulle kan terugkeer skool toe nie.
Die MRK sê hy is bekommerd daaroor dat die Covid-19-pandemie en staat van inperking die bestaande ongelykhede in die onderwysstelsel sal verdiep, en hy rig sy versoek om te verseker leerlinge, onderwysers en ander personeel se regte word beskerm.